SKRIFTLIG FORESPØRGSEL E-0887/00

af Bart Staes (Verts/ALE) til Kommissionen

(22. marts 2000)

Om: Vurdering af dioxinkrisen i Belgien

Dioxinkrisen i Belgien har endnu en gang vist, hvor sårbar fødekæden og kontrollen hermed er. En evaluering som den, det såkaldte dioxinudvalg i Repræsentanternes Hus har foretaget, kan bidrage til at afhjælpe problemer. Både Den Europæiske Union og de femten EU-medlemsstater har en vigtig rolle at spille i denne forbindelse.

Dioxinudvalgets konklusioner på fjorten sider indeholder en række henvisninger til Den Europæiske Unions adfærd under dioxinkrisen i Belgien: Med hensyn til foders sammensætning og forurenende stoffer har Den Europæiske Union ikke noget regelsæt, som er tilstrækkelig effektivt. Bestemmelserne om indberetningspligten til EU-myndighederne er ikke tilstrækkelige. EU forstærkede yderligere krisens kaotiske udvikling.

Erkender Kommissionen, at Den Europæiske Union med hensyn til foders sammensætning og forurenende stoffer ikke har et regelsæt, der er tilstrækkelig effektivt, som det hævdes i dioxinudvalgets rapport?

a) Hvilke argumenter kan Kommissionen i benægtende fald fremføre for at vise, at EU's regelsæt med hensyn til foders sammensætning og forurenende stoffer er effektivt i modsætning til, hvad der hævdes i dioxinudvalgets rapport?

b) Er Kommissionen i bekræftende fald villig til at foretage ændringer i regelsættet for foders sammensætning og forurenende stoffer for at sikre en større effektivitet?

Svar afgivet på Kommissionens vegne af David Byrne

(23. maj 2000)

Fællesskabets nuværende regelsæt vedrørende fodermidler indeholder generelt tilstrækkelige bestemmelser til at garantere foders sikkerhed. Kommissionen kan meddele det ærede medlem, at der er fastsat strenge regler for markedsføring og etikettering af foder og fodermidler, uønskede stoffers og produkters tilstedeværelse i foder, de betingelser, der skal opfyldes af foderfabrikanter, samt den kontrol, der skal udføres for at sikre, at fodermidlerne er sikre.

Det siger sig selv, at disse regler skal gennemføres korrekt for at være effektive, og også at lovgivningen aldrig vil kunne forhindre alle hændelser eller al svindel, som berører fodermidler og fødekæden, medmindre den bliver korrekt gennemført. Manglende intern kontrol (god fremstillingspraksis, egenkontrol, nødplaner) og manglende sporingsmekanismer giver forureningen mulighed for at udvikle sig og brede sig igennem hele fødekæden. Det er derfor nødvendigt at fastsætte passende regler og udføre kontroller, som giver mulighed for tidlig konstatering af problemerne og for hurtige indgreb. Foderfremstilling og forsyningsindustrien skal tydeligvis gøres til genstand for strengere krav og kontroller, herunder officiel godkendelse af alle foderfabrikker. Desuden skal der ske en styrkelse af bestemmelserne vedrørende de officielle kontroller på nationalt og EU-plan, reglerne for, hvad der kan anvendes til dyrefoder, samt grænseværdierne for og kontrollerne med uønskede stoffer.

Man er for øjeblikket ved at gennemgå denne ikke-udtømmende liste over mulige forbedringer af gældende lovgivning i forbindelse med opfølgningen af hvidbogen om fødevaresikkerhed(1).

(1) KOM(1999) 719 endelig udg.